Mboweni ontken gerugte dat hy bedank hetTito Mboweni, minister van finansies, het ontken dat hy bedank het en het gerugte in dié verband as kwaadwillig afgemaak. “Ek is hier as minister van finansies. Ons het werk om te doen. Soveel om te doen: Herstel ons ekonomie. Geen tyd vir kleinlikheid nie,” het Mboweni op Twitter laat hoor. There is a malicious rumour that I have resigned! It is untrue. I am firmly here as Minster of Finance. We have work to do. So much to do: fix our economy! No time for for pettiness. ???????????????? — Tito Mboweni (@tito_mboweni) August 30, 2020 Pres. Cyril Ramaphosa het Mboweni verlede week op die vingers getik oor uitlatings wat hy op sosiale media rakende Edgar Lungu, president van Zambië, gemaak het nadat Lungu die hoof van die land se sentrale bank afgedank het. “Presidente van Afrika moet ophou met hierdie onsin om een oggend wakker te word en te besluit om die president van ’n bank af te dank. Waarom doen ons hierdie dinge as Afrikane? Die president van Zambië moet aan ons redes verskaf waarom hy die president [van die sentrale bank] afgedank het, anders is die hel op pad. Ek sal mobiliseer!” lui een van Mboweni se inskrywings. Ramaphosa het in ŉ verklaring gesê dat dié opmerkings nie die siening van die Suid-Afrikaanse regering en sy mense weerspieël nie. Mboweni het later die inskrywings van Twitter verwyder. Dit is egter nie die eerste keer dat sy omstrede twiets hom in die moeilikheid laat beland nie. Hy het oor die jare in bekgevegte op Twitter betrokke geraak, onder meer met die Gautengse premier, David Makhura. Mboweni het onder meer uitgevaar teen motoriste wat nie e-tol betaal nie en die gesprek het so vurig geraak dat Ramaphosa moes ingryp om die twee stil te maak. Hy het ook al voorheen gewelddadige betogings gekritiseer en kommentaar gelewer op die privatisering van die Reserwebank.